For gammelt og dårlig utstyr og mangel på personell, gjør at brannmenn frykter det skal gå liv tapt i byen Vardø i Finnmark.

Brannmester Einar Nilsen har avgjort at røykdykkertjenesten måtte avsluttes i Vardø, fordi beredskapssituasjonen er uforsvarlig.

Dermed kan ikke brannmennene her gå inn i brennende hus.

Det var Finnmarken som presenterte saken fredag.

LES OGSÅ: Brann i enebolig i Vardø

Mangler radiosamband

Å ikke kunne gå inn i hus som brenner i Vardø, gir brannmennene klump i halsen. Her brenner et næringsbygg med hybler i 2011. Foto: Synnøve Ackermann / Scanpix

– Batteripakken er så gammel at det ikke lenger produseres batteri til den og de batteriene vi har igjen har sviktet flere ganger de siste årene. Vi er helt avhengig av å ha dem for å kunne ha samband for å drive med røykdykking, sier brannmann i Vardø, Dag Antonsen.

De siste årene har det vært flere alvorlige branner i Vardø, og brannvesenet har vært inne i hus og reddet folk som ellers ville ha omkommet.

– Man får klump i halsen og står og lurer på om det er folk der inne. Det er helt forferdelig at vi ikke kan gå inn i hus lenger, fordi det er vi som må leve med det hvis noen omkommer, sier en beveget Antonsen.

LES OGSÅ: Fikk kontroll på storbrannen

Kan ikke bruke brannslangen

Branner i hus som dette vil ikke brannmennene kunne gå inn i. Foto: Liss Jacobsen

Brannslangen som skal brukes til å slukke branner i hus vil også stå ubrukt.

De ansatte opplever at de i lengre tid har forsøkt å si ifra, uten å bli hørt.

– Jeg har prøvd å si ifra siden 2002 både skriftlig og muntlig, så jeg vet ikke hva mer jeg kan gjøre sier Atle Antonsen som er tillitsvalgt i Fagforbundet.

Den politiske ledelsen i kommunen innrømmer at situasjonen er uholdbar og vil nå se om det finnes penger til å få på plass en forsvarlig røykdykkertjeneste.